
Szálerősített pernye-alapú geopolimer habok előállításának technológiaialapvizsgálata

A cementgyártás globális és hazai szintű CO2 kibocsátásának csökkentése napjaink építőiparának egyik kulcsfontosságú kihívása. A cement előállítása során keletkező CO2 túlnyomó része a magas hőmérsékleten történő klinkergyártásból származik, ezért az elmúlt évtizedekben, és jelenleg is aktív kutatás zajlik az olyan környezetbarát alternatív cementhelyettesítő kötőanyagok fejlesztése terén, mint a geopolimerek. A geopolimerek szervetlen polimer-szerkezetű kötőanyagok, amelyek szilárd aluminoszilikátok – agyagásványok, erőműi pernye, kohósalak, vörösiszap, rizshéj hamu, beton- és téglatörmelék - lúgos közegben végbemenő reakciója, az ún. geopolimer szintézis során keletkeznek alacsony hőmérsékleten.
Dolgozatom témájának a habszerkezetű geopolimereket, vagy más néven geopolimer habokat választottam, melyeket a legkülönbözőbb fizikai és kémiai habképző eljárásokkal állíthatunk elő. Kutatásom során a közvetlen habosítás módszerét alkalmaztam, amely lényege, hogy a folyékony, homogén geopolimer zagyba az ún. habképző reagensek kémiai reakciója útján gázt juttatunk. Az így keletkező nedves hab megszilárdul, és a folyamat végterméke a porózus szerkezetű, szilárd geopolimer hab, amely mechanikai tulajdonságait számos, egymással kapcsolatban álló tényező – pórusszerkezet, testsűrűség, folyadék-szilárd anyag arány, geopolimer paszta folyási tulajdonsága, habképző reagens mennyisége, aluminoszilikát prekurzor szemcsefinomsága – határozza meg. Ezen tulajdonságok (hajlítószilárdság, nyomószilárdság) vizsgálatához több sorozat próbatestet készítettem golyósmalomban mechanikailag aktivált (0, 15, 30 és 60 percig őrölt) lignitpernyéből és metakaolinból; habképző reagensként hidrogén-peroxidot alkalmaztam. Az őrlési finomság növelése által okozott anyagszerkezeti változások megfigyelésére optikai mikroszkópos, illetve FTIR spektroszkópiás méréseket hajtottam végre. Komplex kutatásomban a szálerősítés mechanikai tulajdonságokra gyakorolt hatását is megvizsgáltam kétféle anyag alkalmazásával, úgymint kereskedelmi forgalomban kapható polipropilén mikroszálakkal, és hulladék PET palackokból vágómalom segítségével előállított finomszemcsés anyaggal.
 



